বৈষ্ণদেবী যাত্রায় পুণ্যার্থীদের মৃত্যুর ঘটনায় শোকপ্রকাশ মমতার

ওয়েব ডেস্ক : জম্মু ও কাশ্মীরের (Jammu and Kashmir) বৈষ্ণদেবী যাত্রায় (Vaishno Devi Yatra) ভয়াবহ দুর্ঘটনা। ধস (Land Slide) নেমে মৃত্যু হয়েছে ৩১ জনের। ঘটনায় আহত হয়েছেন অনেকে। জানা যাচ্ছে, ঘটনায় ধসের নীচে এখনও অনেকের চাপা পড়ে থাকার আশঙ্কা করা হচ্ছে। ফলে এই ঘটনায় বাড়তে পারে মৃতের সংখ্যা। মর্মান্তিক এই ঘটনায় শোকপ্রকাশ করলেন মুখ্যমন্ত্রী মমতা বন্দ্যোপাধ্যায় (Mamata Banerjee)।

মুখ্যমন্ত্রী নিজের এক্স হ্যান্ডেলে লিখেছেন, “জম্মু ও কাশ্মীরে প্রাকৃতিক দুর্যোগ (শ্রী মাতা বৈষ্ণদেবী মন্দিরে যাওয়ার পথে ভূমিধসের (Land Slide) কারণে) আমাদের উদ্বিগ্ন করে তুলেছে। আমি মৃতদের প্রতি সমবেদনা জানাই। শোকাহত পরিবারের প্রতি সমবেদনা জানাই। আহতদের জন্যও আমি প্রার্থনা করছি এবং তাদের দ্রুত আরোগ্য কামনা করছি। মা বৈষ্ণো দেবী আহতদের দ্রুত সুস্থ করুন। ক্ষতিগ্রস্ত এবং আটকে পড়াদের জন্যও প্রার্থনা করছি।”

আরও খবর : বৈষ্ণোদেবীর পথে ধস নেমে মৃত ৩০! শোকপ্রকাশ প্রধানমন্ত্রীর

প্রসঙ্গত, প্রবল বৃষ্টির কারণে মঙ্গলবার অর্ধকুয়ারিতে ইন্দ্রপ্রস্থ ভোজনালয়ের কাছে বড় ধস নামে। পাহাড় থেকে পাথর, বোল্ডার নেমে আসায় হুড়োহুড়ি পড়ে গিয়েছিল পর্যটকদের মধ্যে। সে কারণে ধসের (Land Slide) নীচে চাপা পড়ে প্রাণ হারিয়েছেন ৩১ জন। তবে এখনও ধসের নীচে অনেকের চাপা পড়ে থাকার আশঙ্কা করা হচ্ছে। এর ফলে মৃতের সংখ্যা আরও বাড়তে পারে বলে মনে করছে প্রশাসন।

এর পাশাপাশি ভারী বৃষ্টির কারণে কাঠুয়া, ডোডা, জম্মু, সাম্বা, রামবান এবং কিস্তওয়ারের মতো জেলাগুলিতে মঙ্গলবার ভারী বৃষ্টির পূর্বাভাস দেওয়া হয়েছিল। এর পরেই ডোডায় শুরু হয় প্রবল বৃষ্টি। সেই কারণে হড়পা বানের সৃষ্টি হয় সেখানে। তার জেরে চার জন প্রাণ হারিয়েছেন বলে খবর। নিখোঁজ রয়েছেন বহু মানুষ। পরিস্থিতি এতটা ভয়ানক যে সেখানকার একাধিক বাসিন্দাকে সরিয়ে নিয়ে যাওয়া হয়েছে। পাশাপাশি এই ঘটনায় অনেকে আটকে পড়েছেন। তাদেরকে উদ্ধার করে নীচে নামিয়ে আনা হচ্ছে বলে খবর।